銅雀硯
作者：梅堯臣
朝代：宋

paragraphs: 歌舞人已死，臺殿棟已傾。
舊基生黑棘，古瓦埋深耕。
玉質先骨朽，松棟爲埃輕。
築緊風雨剝，埏和鉛膏精。
不作鴛鴦飛，乃有科斗情。
磨失沙礫粗，扣知金石聲。
初求畎畝下，遂厠几席清。
入用固爲貴，論古莫與并。
端溪割紫雲，空負世上名。
韓著毛穎傳，何獨稱陶泓。
儻以較歲年，泓當視如兄。